**El Niño**

**El Niño** - južna oscilacija (angleško El Niño-Southern Oscillation, krajše tudi ENSO) je globalno razširjen pojav na stičišču zraka in morja. Tako kot La Niña, je to **pojav nihanja temperature na vodni gladini v zahodnem delu Tihega oceana**. **Ime El Niño v španščini pomeni dobesedno »deček«,** pisana z veliko začetnico se ta **beseda sicer nanaša na Jezusa kot otroka**, tako ime pa je pojav dobil **zato, ker je običajno opazen na zahodni obali Južne Amerike v času božiča**. Skladno s tem La Niña pomeni »deklica«. **Pojav je leta 1923 prvič opisal Gilbert Thomas Walker**, po katerem je poimenovano tudi kroženje vode (Walkerjevo kroženje) in še nekateri drugi pojavi v zvezi z ENSO.

El Niño s seboj prinaša **poplave, sušo in druge vremenske motnje**. **Ravno to pa so glavni razlogi, zakaj se znanstveniki tako trudijo, da bi pojav lahko napovedali.** Vsaj nekaj korakov proti tem cilju je uspelo narediti znanstvenikoma Stephenu Zebiaku in Marku Canu. Tople in s hranili revne vodne mase, ki jih prinaša pojav ob zahodnih obalah Južne Amerike, negativno vplivajo na ribolov, s tem pa na prehransko oskrbo ljudi ob obalah. **Večinoma so posledice zgolj lokalne, saj traja otoplitev le nekaj tednov na leto**, ob daljšem trajanju pa opazno prizadene celotno globalno trgovino z morsko hrano.

**Pojavlja se na vsake 3 do 8 let po vsem svetu, tako v Tihem kot v Atlantskem in Indijskem oceanu**. **Je najbolj znan vremenski pojav, ki ga ni mogoče napovedati**. Od leta 2000 so ga opazili večkrat, v letih 2002–03, 2004–05, 2006–07 in 2009–10. **Močnega El Niña ni bilo vse od leta 1998**. Nove zmožnosti za napovedovanje tega pojava bi imele velike sociološko-ekonomske posledice. **Ker je El Niño običajen del Zemljinega ozračja, je popolnoma mogoče, da na intenzivnost njegovega pojavljanja vpliva tudi globalno segrevanje**.

